
«Ζωρζ Μπατάιγ και Μισέλ Λεϊρίς:

 Για μία μετα-ανθρωπιστική ανθρωπολογία του παρελθόντος»
Διάλεξη του Καθηγητή Δημήτρη Γιατρομανωλάκη

στο Σπίτι της Κύπρου

Την Τρίτη 26 Μαρτίου 2019 πραγματοποιήθηκε, στο Σπίτι της Κύπρου, η διάλεξη του Καθηγητή Δημητρίου Γιατρομανωλάκη με θέμα, «Ζωρζ Μπατάιγ και Μισέλ Λεϊρίς: Για μία μετα-ανθρωπιστική ανθρωπολογία του παρελθόντος».
Η Μορφωτική Σύμβουλος καλωσόρισε τους παρευρισκόμενους και έκανε μια σύντομη αναφορά στο επιστημονική πορεία και το έργο του κ. Γιατρομανωλάκη.

Ο ομιλητής, στη διάλεξή του, εστίασε στην επανερμηνεία της αρχαιότητας στην ευρωπαϊκή πρωτοπορία. Έμφαση έδωσε στη σημασία της μυθολογίας για την εξέλιξη της ανθρωπολογικής σκέψης και τέχνης στη Γαλλία και την Ελλάδα του Μεσοπολέμου. Ειδικότερα, όπως είπε ο κ. Γιατρομανωλάκης, «στη διαμόρφωση από σημαντικούς εκπροσώπους του υπερρεαλισμού, που βρίσκονταν σε δημιουργικό διάλογο με την αρχαία ελληνική μυθολογία, μιας ρηξικέλευθης ιδεολογικής και αισθητικής «μυθογένεσης», την οποία ορίζω ως τη διαδικασία καινούργιων μυθικών τρόπων και στρατηγικών ρηματικού πειραματισμού, που συχνά βασιζόταν σε μηχανισμούς και βαθιές δομές μυθικής σκέψης τους οποίους οι υπερρεαλιστές και άλλοι εκπρόσωποι της πρωτοπορίας είχαν ανιχνεύσει σε παραδοσιακές μυθολογίες». 
-------------------------------------------------------
Ο Καθηγητής Δημήτριος Γιατρομανωλάκης σπούδασε Κλασσικές Σπουδές και Κλασσική Αρχαιολογία στο Πανεπιστήμιο της Οξφόρδης, όπου ειδικεύθηκε στην παπυρολογία υπό την εποπτεία του Καθηγητή Peter J. Parsons. Συνέχισε την διεπιστημονική του έρευνα στο Χάρβαρντ. Είναι συνιδρυτής και συνδιευθυντής του Προγράμματος Ερευνητικών Σεμιναρίων "Cultural Politics" στο Weatherhead Center for International Affairs του Πανεπιστημίου Χάρβαρντ. Διδάσκει στα Τμήματα Κλασσικών Σπουδών, Ανθρωπολογίας και Συγκριτικής Σκέψης στο Πανεπιστήμιο Johns Hopkins. Του έχουν απονεμηθεί πολλά διεθνή ερευνητικά βραβεία και διακρίσεις, συμπεριλαμβανομένων των William F. Milton Award (Harvard University) και The Berlin Prize. Έχει διατελέσει Εταίρος της Society of Fellows, Harvard University. Έχει προσκληθεί να δώσει διαλέξεις και να διδάξει σε πολλά Πανεπιστήμια στην Ευρώπη, τις ΗΠΑ, τον Καναδά και την Λατινική Αμερική. Έχει υπηρετήσει ως Εξωτερικό Μέλος του Συμβουλίου Ιδρύματος του Παντείου Πανεπιστημίου Κοινωνικών και Πολιτικών Επιστημών. Έχει διατελέσει Ερευνητικός Εταίρος του Center for Hellenic Studies (Harvard University). Οι επιστημονικές του δημοσιεύσεις εστιάζονται σε τεχνικά και διεπιστημονικά ερευνητικά πεδία: αρχαία ελληνική αγγειογραφία, επιγραφική, παπυρολογία, αρχαϊκή και κλασσική πολιτισμική ιστορία, επιτελεστικές σπουδές, αρχαία ελληνική τελετουργία και μυθολογία, ιστορική και συγκριτική ανθρωπολογία. Τα ερευνητικά του ενδιαφέροντα συμπεριλαμβάνουν επίσης τη μουσική αρχαιολογία και τις αρχαίες ελληνικές επιστήμες της αρμονικής και ακουστικής. Κάποια από τα σημαντικότερα επιστημονικά του έργα είναι τα εξής: "Epigraphy of Art: Ancient Greek Vase-Inscriptions and Vase-Paintings", "An Archaeology of Representations: Ancient Greek Vase-Painting and Contemporary Methodologies", "Greek Mythologies" (http://www.hup.harvard.edu/catalog.php?isbn=9780983532217&content= reviews), "Sappho in the Making" και "Towards a Ritual Poetics".

